Osloborgere som løftet blikket mandag fikk oppleve noe av det mer spektakulære værgudene har å by på.

Mammatus=bryst

Mammatusskyer hang ned fra himmelen og Marek Ratajczak var en av dem som fanget de spesielle skyene med kamera.

– Noen andre som ser en hånd som prøver å gripe Grefsenkollen, spør han på Instagram?

TYPISK: Mammatus-skyene kjennetegnes av poser som henger ned fra skyen. Foto: Wikipedia

Mens Ratajczak sammenligner skyene med hender pleier andre å sammenligne med kvinnebryst, og dét er ikke helt tilfeldig.

«Mammatus» er latin for bryst eller jur. Skyene har altså fått navnet fordi de ligner på pupper.

Mammatus-bilder delt på bildetjenesten Instagram merkes ofte med emneknaggen «skyporn» eller «cloudporn», sammen med bilder av andre flotte skyer. I dag finnes det over 11 millioner slike bilder på Instagram.

Bygene overrasket

Mammatus-skyer er langt fra så milde og snille som navnet kan gi inntrykk av. Skyene kan gi temmelig heftig uvær med lyn, torden, hagl og regn.

Akkurat dét gjorde de i går, og uværet kom overraskende på mange. Langt fra alle fotgjengere i Oslogatene hadde paraplyen klar da det sa pang.

– Det var noen friske tordenbyger som gikk rundt Oslo-området i går, bekrefter statsmeteorolog Vibeke Thyness og forklarer at nedbøren ikke kom fra selve mammatus-skyen, men i bakkant av skyen.

FASCINERT: – Mammatus-skyer er ekstra tøffe når du får det rette lyset på dem, sier Vibeke Wauters Thyness. Foto: Bård Gudim, met.no

– Når du ser slike skyer vet du at regnet er på vei, sier Thynes og legger til at også tornadoer og skypumper kan oppstå i forbindelse med disse skyene.

Slik blir mammatusen til

– Posene som henger ned fra mammatusen er veldig karakteristiske, sier Thyness og forklarer hvordan de blir til:

Vanligvis har skyene en flat underside. Det blir slik fordi lufta som stiger opp blir avkjølt, vanndampen blir til dråper og det dannes skyer på et visst nivå.

Når mammatusene oppstår er det mye mer bevegelse i lufta. Lommer med varm og fuktig luft i skyen blir ført nedover og det blir dannet poser eller utvekster i underkant av skyen.

Gårsdagens mammatusskyer vokste opp fordi en front med kald luft beveget seg over Østlandet, legger meteorologen til.

I alle fasonger

Ingen mammatus-skyer er like. De kommer i alle størrelser og fasonger.

– Ekstra fine blir de når du får de rette lyset på dem, sier Thynes som forklarer at mammatusskyer helst oppstår om sommeren.

Her kan du se noen flere bilder tatt av mammatuser i Norge og utlandet: